?Ol Witnes Blong Jehova Oli Mekem Famle i Seraot No i Joengud?
Ol Witnes blong Jehova, oli traehad blong mekem famle blong olgeta i joengud, mo oli givhan long ol narafala tu blong oli mekem olsem. Oli respektem God we hem nao i stamba blong famle. (Jenesis 2:21-24; Efesas 3:14, 15) Baebol i tokbaot ol rul blong God we oli save givhan long ol narafala, blong oli harem gud long mared blong olgeta.
Ol Witnes Blong Jehova Oli Mekem Famle i Stap Strong
Ol Witnes blong Jehova oli traehad blong folem ol advaes blong Baebol, mo samting ya i mekem se oli kam ol gudfala hasban mo waef, papa mo mama. (Ol Proveb 31:10-31; Efesas 5:22–6:4; 1 Timoti 5:8) Waes we i kamaot long Baebol i givhan long ol famle we oli gat defdefren bilif blong olgeta tu oli harem gud. (1 Pita 3:1, 2) Traem luk toktok blong olgeta we hasban no waef blong olgeta nomo, i wan Witnes blong Jehova:
“Long ol fas sikis yia we mitufala i mared, oltaem mitufala i kros mo rao. Biaen Ivete i kam wan Witnes blong Jehova, mo hem i kaen mo i soemaot moa se hem i lavem mi. Ol jenis we hem i mekem, i givhan blong mekem mared blong mitufala i stap strong oltaem.”—Clauir, blong Brasil.
“Mi mi no glad taem man blong mi, Chansa, i stat blong stadi Baebol wetem ol Witnes blong Jehova, from we mi ting se bae oli mekem famle blong mi i seraot. Be afta, mi luksave se Baebol i givhan long mared blong mitufala.”—Agness, blong Sambia.
Taem mifala i storian wetem ol man long haos blong olgeta, mifala i yusum Baebol blong halpem olgeta blong oli
Jusum man no woman we oli wantem maredem
Stanap strong long ol faswan yia blong mared
Joen gud wetem papa no mama blong hasban no waef blong olgeta
Yusum gud mane
Lanem blong fogivim narafala
Tijim pikinini blong olgeta
?I save gat problem long mared sipos hasban mo waef i gat defdefren bilif?
Blong talem stret, samtaem i gat problem. Eksampol, long 1998, Sofres we i wan kampani we i mekem risej long ol famle i talem se, long ol 20 man no woman we oli mared wetem wan Witnes, i gat wan we i kasem problem long mared blong hem.
Jisas i talem se olgeta we oli biaen long hem, bambae oli kasem fasin agensem long famle. (Matiu 10:32-36) Will Durant, wan man blong histri i tokbaot samting we i hapen long taem we Rom i rul. Hem i talem se: “Ol Kristin nao oli mekem ol famle oli seraot,” * mo tede sam long ol Witnes blong Jehova oli fesem sem problem. ?Hemia i min se ol Witnes blong Jehova nao oli mekem ol famle oli seraot?
Kot Blong Yurop We i Lukaot Long Raet Blong Ol Man, i jajem kes blong ol man we oli talem se ol Witnes blong Jehova oli mekem famle i seraot. Kot i talem se: “Ol famle we oli no Witnes, oli kros taem oli luk hemia we i Witnes, i folem bilif blong hem. Mo tu, Kot i talem se i no ol Witnes blong Jehova nomo we oli kasem problem ya, ol man blong narafala jos tu oli kasem.” * Sipos narafala i mekem nogud long ol Witnes, olgeta oli folem advaes blong Baebol, we i se: “Sipos wan man i mekem i nogud long yufala, bambae yufala i no givimbak fasin ya long hem. . . . Oltaem, long saed blong yufala, yufala i mas traehad blong faenem rod blong yufala i gat pis wetem olgeta man.”—Rom 12:17, 18.
?From wanem wan Witnes blong Jehova i mas mared long wan witnes?
Ol Witnes blong Jehova oli folem tok blong Baebol we i se, mared long “man blong Masta,” hemia i min se oli mas mared long narafala we i gat sem bilif olsem olgeta. (1 Korin 7:39) Advaes ya i kamaot long Baebol mo i save givhan long ol man. Eksampol, long wan atikol we i kamaot long 2010 long magasin ya Journal of Marriage and Family i se: “Taem hasban mo waef i gat sem bilif,” fasin blong tufala blong fren gud tugeta i kam strong moa. *
Ol Witnes blong Jehova oli no pulum ol narafala blong oli lego waef no hasban blong olgeta we i no wan Witnes. Baebol i talem se: “Sipos wan long yufala i gat woman blong hem we i no bilif long Kraes, be woman ya i agri blong stap gud wetem hem, man ya i no save mekem divos long woman ya. . . . Mo sipos wan woman long yufala i gat man blong hem we i no bilif long Kraes, be man ya i agri blong stap gud wetem hem, woman ya i no save lego man ya.” (1 Korin 7:12, 13) Ol Witnes blong Jehova oli folem advaes ya.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn war_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn